Hvgo tertius de Trasam, Cluniac. Abbas decimus, Petro venerabili immediate successit, cuius electio a Natiuitate Domini vsque ad Dominicam, qua in Ecclesia de Pastore bono, boni Pastoris verba recitantur per XV. hebdomadas dilata est. Qui Hugo anno Domini 1158. incœpit regere hoc Monasterium Cluniacense. Anno vero sequenti, scilicet 1159.  suæ ordinationis secundo, villa Cluniacensis combusta est. Temporibus huius Hugonis tres Magi a Mediolano apud Coloniam translati sunt. Floruit huius Patris Hugonis tertij temporibus Magister Petrus Lombardi Parisiensis Episcopus, scientia clarus, qui librum sententiarum, quas nunc in scholis Doctores Theologi legunt, composuit. Circa ista tempora floruit venerabilis Leodegarius Monachus,  Prior Claustralis Cluniacensis, de quo legitur Epitaphium retro Capellam sancti Stephani, quod tale est. Hic requiescit domnus Leodegarius Prior claustralis, qui prius Matisconi apud Sanctum Petrum regularem vitam duxit, deinde factus Monachus zelo Dei feruentissimus plus XX. annis Cluniaco custos Ordinis extitit,  Ecclesiam sancti Marcelli in eadem villa Cluniacensi construxit. Wido Episcopus Beluacensis Ecclesiæ his etiam diebus floruit, qui congregationem loci huius Cluniacensis mirum in modum dilexit, ac multa bona eidem contulit,  fecit, plurima tam in auro  argento vel ornamentis beneficia conferendo. Postmodum relictis sæculi pompis, sanctæ conuersationis Monasticæ anhelans fructum, apud Cluniacum habitum sumpsit Monachalem,  laudabili finaliter confessione communi sorte de hac luce subtractus est. Iste Hugo de Trasam rexit hoc Monasterium annis quinque,  tamen alibi reperitur quod solum tribus annis rexit. Obiit tamen Idib. Martij anno Domini 1164. lacet apud Valles, subtus Polligniacum. Et hæc de Hugone tertio sufficiant.